ขบวนการ 969

ขบวนการ 969  เป็นขบวนการชาตินิยมพุทธที่ต่อต้านในสิ่งที่เห็นว่าเป็นการแผ่ขยายของศาสนาอิสลามในประเทศพม่าที่ส่วนใหญ่นับถือศาสนาพุทธ เลข 969 "เป็นสัญลักษณ์คุณธรรมของพระพุทธเจ้า การปฏิบัติธรรมทางพุทธศาสนา และชุมชนชาวพุทธ" โดยเลข 9 หมายถึงคุณลักษณะของพระพุทธเจ้า 9 ประการ เลข 6 แสดงคุณลักษณะ 6 ประการของพระธรรม และเลข 9 ตัวสุดท้าย แสดงถึงคุณลักษณะของพระสงฆ์ 9 ประการ ในอดีต พระรัตนตรัยและธรรมจักรเป็นสัญลักษณ์ของชาวพุทธ และกลายเป็นตัวเลข "969" ซึ่งเป็นอีกสัญลักษณ์หนึ่ง
ขบวนการนี้มีปฏิกิริยาที่รุนแรงทั้งภายใน และภายนอกประเทศพม่า ในสื่อนานาชาติต่างวิจารณ์สิ่งนี้ โดย "เดอะสเตรตไทมส์" รายงานว่า พระวีระทู หัวหน้าขบวนการ มีส่วนรับผิดชอบต่อความรุนแรงต่อต้านมุสลิม แม้จะปฏิญาณว่าจะทำงานเพื่อสันติภาพ แต่ยังมีผู้ติเตียนด้วยความสงสัย
องค์การสื่อหลายแห่งกล่าวถึงขบวนการนี้ว่าเป็นกลุ่มต่อต้านมุสลิมหรือ "หวาดกลัวอิสลาม" ผู้สนับสนุนขบวนการนี้เป็นชาวพุทธปฏิเสธว่ากลุ่มนี้ไม่ได้ต่อต้านอิสลาม ภิกษุวีระทูกล่าวว่าเป็นขบวนการปกป้องที่มีเป้าหมายที่ "ชาวเบงกอลที่ก่อการร้ายต่อชาวยะไข่ (ชาวพุทธ)" อเล็กซ์ บุกบินเดอร์ได้กล่าวใน "ดิแอตแลนติก" เชื่อมโยงจุดเริ่มต้นของขบวนการนี้กับหนังสือที่เขียนในช่วงปลายคริสต์ทศวรรษ 1990 โดยอู จอ ลวิน ผู้ทำงานในกระทรวงกิจการศาสนา และหลักธรรมที่ยึดถือตามความเชื่อดั้งเดิมในวิทยาตัวเลข บริเวณทั่วเอเชียใต้ มุสลิมใช้คำว่า "ด้วยพระนามของอัลลอฮ์ ผู้ทรงกรุณาปราณี ผู้ทรงเมตตาเสมอ" ด้วยตัวเลข 786 และธุรกิจต่าง ๆ แสดงตัวเลขนี้เพื่อระบุว่าเป็นธุรกิจของชาวมุสลิม ขบวนการนี้มองว่ามุสลิมมีแผนรุกรานพม่าในศตวรรษที่ 21 โดยอิงจากหลักการที่ว่า 7 บวก 8 บวก 6 เท่ากับ 21 (สิ่งนี้ละเว้นข้อเท็จจริงว่าในปฏิทินอิสลามยังไม่ถึงฮิจเราะห์ศตวรรษที่ 21 อีก และต้องรออีกกว่า 6 ศตวรรษ) ตัวเลข 969 ตั้งใจเป็นขั้วตรงข้ามทางจักรวาลวิทยาของ 786
วีระทู.
วีระทูถือเป็นผู้นำสูงสุดของขบวนการ เขาสนับสนุนให้คว่ำบาตรร้านค้าของมุสลิม เขากล่าวว่าการประณามขบวนการ 969 ในเหตุจลาจลในรัฐยะไข่ พ.ศ. 2555 ไม่เป็นธรรม และยืนยันว่า "ขบวนการนี้ไม่ได้เน้นความรุนแรง" "เอเชียไทมส์ออนไลน์" ได้กล่าวถึงเขาว่ามี "ภาพลักษณ์ที่ซับซ้อน" โดยให้ภาพมุสลิมเป็นมารiร้าย แต่ก็ประณามตำรวจที่ใช้ความรุนแรง บทความใน"เดอะสเตรตไทม์"กล่าวว่ามีข้อมูลที่แสดงให้เห็นว่าวีระทูได้เปลี่ยนน้ำเสียงและ "สนับสนุนสันติภาพระหว่างศาสนา"
นิตยสาร"ไทม์"ได้ตีพิมพ์บทความเรื่อง "ภาพของการก่อการร้ายชาวพุทธ" เมื่อ 20 มิถุนายน พ.ศ. 2556 วีระทูกล่าวถึงมุสลิมว่า "คุณอาจเต็มไปด้วยความเมตตาและความรัก แต่คุณไม่สามารถนอนข้างสุนัขบ้าได้" เขากล่าวอีกว่า "ถ้าเราอ่อนแอ ดินแดนของเราจะกลายเป็นมุสลิม" ดร. Yan Myo Thein นักวิเคราะห์การเมือง กล่าวว่า "บางคนเข้าใจผิดกับชื่อเรื่อง [ของบทความ "ไทม์"] ... มองว่าเป็นการดูหมิ่นศาสนา พวกเขาเชื่อว่าสิ่งนี้เป็นการเทียบเคียงศาสนาพุทธเข้ากับการก่อการร้าย" หลังการตีพิมพ์ พระวีระทูปฏิเสธความเกี่ยวข้องกับการต่อต้านมุสลิมด้วยความรุนแรง และจากนั้นไม่นาน ไทม์ฉบับนี้ถูกคว่ำบาตรในพม่า
รัฐบาลพม่าคัดค้านบทความในนิตยสารดังกล่าว โดยทางการปฏิเสธว่าไม่ได้ปกป้องพระวีระทู แต่ระบุความกังวลว่าบทความดังกล่าวอาจก่อให้เกิดปัญหาหลังเกิดความไม่สงบระหว่างชาวพุทธและชาวมุสลิมเมื่อไม่นานมานี้ อย่างไรก็ตาม เต้นเซน ประธานาธิบดีพม่า ได้ออกมาปกป้องพระวีระทู และคว่ำบาตรเพื่อไม่ให้เกิดการต่อต้านจากพระสงฆ์ที่ต่อต้านอิสลาม ป้องกันไม่ให้บทความนี้สร้างปัญหาระหว่างชาวพุทธและมุสลิม วีระทูกล่าวว่าบทความนี้ไม่ได้ต่อต้านชาวพุทธแต่ต่อต้านเขาโดยตรง เขาได้ให้สัมภาษณ์นิตยสาร "ดิอิรวดี" ว่ากลุ่มพันธมิตรอิสลามอยู่เบื้องหลังบทความเพื่อวางแผนขยายญิฮาดเข้าสู่พม่า
มีผู้ประท้วงหลายร้อยคนบนถนนในกรุงย่างกุ้งเมื่อ 30 มิถุนายน พ.ศ. 2556 เพื่อต่อต้านบทความในนิตยสารไทม์เกี่ยวพระวีระทูและขบวนการ 969 พระสงฆ์ได้ออกมาปกป้องพระวีระทูว่า "ไม่ใช่ผู้ก่อการร้ายแต่เป็นผู้ปกป้องเชื้อชาติ ศาสนา และภาษา" ผู้ประท้วงคนหนึ่งที่เป็นผู้จัดการสำนักงานอายุ 51 ปี กล่าวแก่ Mizzima News ว่า "นิตยสารไทม์นั้นผิด ท่าน [วีระทู] รักสันติ พระสงฆ์ทุกรูปเป็นผู้สร้างสันติ ศาสนาพุทธต้องการความเป็นพี่น้องกับทุกคน"
ในเดือนกันยายน พ.ศ. 2557 พระวีระทูได้ไปเข้าร่วมการประชุมใหญ่พระสงฆ์ในโคลัมโบ จัดโดยโพทุ พาลา เสนา ซึ่งเขากล่าวว่าขบวนการ 969 จะร่วมงานกับโพทุ พาลา เสนา
สิ่งที่ริเริ่ม.
ขบวนการนี้พยายามร่างกฎหมายที่จะห้ามหญิงชาวพุทธแต่งงานกับแต่งงานกับชายที่ไม่ได้นับถือศาสนาพุทธโดยไม่ได้รับความยินยอมจากเจ้าหน้าที่ในท้องถิ่น ธรรมปิยะ พระผู้ใหญ่ที่ช่วยร่างกฎหมายนี้ต้องการให้เกิดสันติภาพระหว่างศรัทธาที่ต่างกันและ"ปกป้อง"หญิงชาวพุทธจากการถูกบังคับให้เปลี่ยนไปนับถือศาสนาอิสลามเมื่อแต่งงานกับชายมุสลิม หน่วยงานของรัฐบาลที่ควบคุมศาสนาซึ่งสนับสนุนการปกป้องศาสนาพุทธจากการขยายตัวของศาสนาอิสลาม ปฏิเสธร่างกฎหมายนี้และ"ขัดขวางการจัดตั้งองค์กรที่เป็นทางการ"ตามหลักการของขบวนการ 969